Document ID: 32005D0606

ΑΠΟΦΑΣΗ ΤΗΣ ΕΠΙΤΡΟΠΗΣ
της 5ης Αυγούστου 2005
για την κήρυξη της έναρξης λειτουργίας του γνωμοδοτικού περιφερειακού συμβουλίου πελαγικών αποθεμάτων στο πλαίσιο της κοινής αλιευτικής πολιτικής
(2005/606/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2004/585/ΕΚ του Συμβουλίου, της 19ης Ιουλίου 2004, για την ίδρυση περιφερειακών γνωμοδοτικών συμβουλίων δυνάμει της κοινής αλιευτικής πολιτικής (1), και ιδίως το άρθρο 3 παράγραφος 3,
τη σύσταση που διαβιβάστηκε από τις Κάτω Χώρες, στις 19 Μαΐου 2005, για λογαριασμό της Δανίας, της Γερμανίας, της Ισπανίας, της Γαλλίας, της Ιρλανδίας, των Κάτω Χωρών, της Πολωνίας, της Πορτογαλίας, της Σουηδίας και του Ηνωμένου Βασιλείου,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (2), και η απόφαση 2004/585/ΕΚ προβλέπουν το πλαίσιο για την ίδρυση και λειτουργία περιφερειακών γνωμοδοτικών συμβουλίων.
(2)
Το άρθρο 2 της απόφασης 2004/585/ΕΚ προβλέπει την ίδρυση περιφερειακού γνωμοδοτικού συμβουλίου το οποίο θα καλύπτει πελαγικά αποθέματα (νταούκι του Ατλαντικού, σκουμπρί, σαυρίδι, ρέγγα) σε όλες τις περιοχές του Διεθνούς Συμβουλίου για την Εξερεύνηση των Θαλασσών (ICES) (3) εκτός της Βαλτικής Θάλασσας.
(3)
Σύμφωνα με το άρθρο 3 παράγραφος 1 της απόφασης 2004/585/ΕΚ, εκπρόσωποι του κλάδου της αλιείας και άλλες ομάδες συμφερόντων υπέβαλαν αίτηση σχετικά με τη λειτουργία του εν λόγω περιφερειακού γνωμοδοτικού συμβουλίου στη Δανία, στη Γερμανία, στην Ισπανία, στη Γαλλία, στην Ιρλανδία, στις Κάτω Χώρες, στην Πολωνία, στην Πορτογαλία, στη Σουηδία και στο Ηνωμένο Βασίλειο.
(4)
Όπως απαιτείται από το άρθρο 3 παράγραφος 2 της απόφασης 2004/585/ΕΚ, τα ενδιαφερόμενα κράτη μέλη αποφάνθηκαν εάν η αίτηση σχετικά με το περιφερειακό γνωμοδοτικό συμβούλιο πελαγικών αποθεμάτων πληρούσε τις διατάξεις της εν λόγω απόφασης. Στις 19 Μαΐου 2005 τα κράτη μέλη διαβίβασαν σύσταση σχετικά με το εν λόγω περιφερειακό γνωμοδοτικό συμβούλιο στην Επιτροπή.
(5)
Η Επιτροπή αξιολόγησε την αίτηση των ενδιαφερομένων μερών και τη σύσταση υπό το φως της απόφασης 2004/585/ΕΚ, καθώς και υπό το φως των στόχων και αρχών της κοινής αλιευτικής πολιτικής, και θεωρεί ότι το εν λόγω περιφερειακό γνωμοδοτικό συμβούλιο πελαγικών αποθεμάτων είναι έτοιμο να αρχίσει τις δραστηριότητές του,
ΑΠΟΦΑΣΙΖΕΙ:
Άρθρο μόνο
Το περιφερειακό γνωμοδοτικό συμβούλιο πελαγικών αποθεμάτων, που ιδρύθηκε βάσει του άρθρου 2 παράγραφος 1 στοιχείο στ) της απόφασης 2004/585/ΕΚ, τίθεται σε λειτουργία από τις 16 Αυγούστου 2005.
Βρυξέλλες, 5 Αυγούστου 2005.

Labels: 15
6